Likumprojekts

Čeku spēles likums

1. **pants. Likumā lietotie termini**

Likumā lietoti šādi termini:

1. čeks – atbilstoši normatīvajiem aktiem par nodokļu un citu maksājumu reģistrēšanas elektroniskajām ierīcēm un iekārtām sagatavots un iegādāto preci vai saņemto pakalpojumu apliecinošs kases čeks vai cits dokuments, kas nav avansa maksājuma apstiprinājums un ko persona, kura vēlas piedalīties čeku spēlē, reģistrē čeku spēles tīmekļvietnē [www.cekuspele.gov.lv](http://www.cekuspele.gov.lv);
2. čeku spēle – Valsts ieņēmumu dienesta organizēta vienreizēja vai regulāra darījumu apliecinošu dokumentu spēle, kurā čeku spēles dalībnieks (spēlētājs) piedalās, veicot šajā likumā paredzētās darbības. Čeku spēle nav uzskatāma par azartspēli vai izlozi Azartspēļu un izložu likuma izpratnē, kā arī par preču un pakalpojumu loteriju Preču un pakalpojumu loteriju likuma izpratnē;
3. spēlētājs – fiziskā persona, kas iegādājusies preču tirgotāja preci vai saņēmusi pakalpojumu sniedzēja pakalpojumu un piedalās čeku spēlē, veicot šajā likumā paredzētās darbības, lai pretendētu uz laimesta iegūšanu;
4. čeku spēles pakalpojuma sniedzējs – ar spēles organizēšanu un administrēšanu saistīta pakalpojuma sniedzējs, kurš šādas tiesības ieguvis, piedaloties iepirkuma procedūrā atbilstoši Publisko iepirkumu likumā noteiktajām prasībām;
5. uzvarējis čeks – derīgs reģistrēts čeks, kuru izvēlas gadījuma skaitļu ģenerators un kas atbilst visām šajā likumā noteiktajām reģistrētu čeku un uzvarētāja noskaidrošanas prasībām;
6. gadījuma skaitļu ģenerators – pakalpojuma sniedzēja izstrādātā un piegādātā programmatūra čeku spēles organizēšanai un administrēšanai, kura ģenerē skaitļus un to secību pēc nejaušības principa un kuru izmanto čeku spēles uzvarētāju noteikšanai;
7. reģistrācijas forma – elektroniska forma, ko persona, kas vēlas piedalīties čeku spēlē un reģistrēt čeku, aizpilda čeku spēles tīmekļvietnē [www.cekuspele.gov.lv](http://www.cekuspele.gov.lv);
8. reģistrēts čeks – tīmekļvietnē reģistrēts čeks, kas piedalās čeku spēlē;
9. uzvarētājs – spēlētājs, kas pretendē uz laimestu un kura reģistrētais čeks uzvarējis čeku spēlē.
10. **pants. Likuma mērķis**

Šā likuma mērķis, ieviešot čeku spēli, ir veicināt godīgu konkurenci un labprātīgu nodokļu saistību izpildi, apkarot nodokļu krāpniecību un mudināt pircējus pieprasīt čekus un kvītis par iegādātajām precēm un saņemtajiem pakalpojumiem.

1. pants. Čeku spēles organizētāja pienākumi

Valsts ieņēmumu dienests, organizējot čeku spēli:

1. rīkojas atbilstoši šajā likumā noteiktajām prasībām;
2. spēles organizēšanai un administrēšanai izmanto čeku spēles pakalpojuma sniedzēju;
3. apstrādā datus par šajā likumā paredzētu spēlētāju, uzvarētāju un citu personu, kas piekrīt laimesta izmaksai;
4. izmantojot īsziņas pakalpojumu, informē uzvarētāju par to, ka viņa reģistrētais čeks ir uzvarējis čeku spēlē;
5. izmaksā uzvarētājam laimestu šajā likumā noteiktajā kārtībā;
6. pieņem lēmumu par atteikumu izmaksāt laimestu, ja uzvarētājs ir sniedzis nepatiesu informāciju par sevi vai čeku spēlē reģistrētu čeku.
7. pants. Spēlētāja tiesības, pienākumi un ierobežojumi
8. Čeku spēlē nevar piedalīties:
9. Valsts ieņēmumu dienesta amatpersonas un darbinieki;
10. čeku spēles pakalpojuma sniedzēja darbinieki.
11. Spēlētāja tiesības:
12. piedalīties čeku spēlē neierobežotu reižu skaitu;
13. līdz attiecīgās čeku spēles izlozes beigām atsaukt piekrišanu personas datu apstrādei, kas sniegta, reģistrējot čeku spēlei;
14. sazināties ar Valsts ieņēmumu dienestu, ja radušies jautājumi par čeka reģistrāciju čeku spēlei vai laimestu saņemšanu.
15. Spēlētāja pienākumi:
16. pirms čeka reģistrācijas čeku spēlei iepazīties ar šā likuma nosacījumiem;
17. reģistrējot čeku, norādīt precīzu informāciju;
18. lai pretendētu uz laimestu, izpildīt šā likuma nosacījumus;
19. saglabāt reģistrētā čeka oriģinālu un laimesta gadījumā to uzrādīt un iesniegt Valsts ieņēmumu dienestā;
20. normatīvajos aktos noteiktajā kārtībā atlīdzināt jebkādus pamatotus zaudējumus, izdevumus vai citus maksājumus, kas varētu rasties, izmaksājot laimestu maldināšanas rezultātā.
21. Uzvarētājs ir tiesīgs saņemt laimestu saskaņā ar šajā likumā noteikto laimestu saņemšanas kārtību un šā likuma nosacījumiem.
22. pants. Personas datu apstrāde

Spēlētāja personas datus ar viņa piekrišanu apstrādā čeku spēles norises nolūkā, reģistrācijas formā norādītos datus izmanto uzvarētāja noskaidrošanai, bet mobilā tālruņa numuru – uzvarētāja informēšanai par laimestu.

1. pants. Čeku reģistrācijas kārtība
2. Čeku spēlei reģistrē čekus par Latvijas Republikā publiskās tirdzniecības vietās iegādātajām precēm un saņemtajiem pakalpojumiem.
3. Spēlētājs čeku spēles tīmekļvietnē, reģistrējot šā likuma nosacījumiem atbilstošus čekus, reģistrācijas formā norāda, vai čeks saņemts par sniegtu pakalpojumu vai par preci, kas iegādāta publiskā tirdzniecības vietā Latvijas Republikā, kā arī norāda mobilā tālruņa numuru, unikālo kases aparāta, hibrīda kases aparāta, kases sistēmas, specializētās ierīces vai iekārtas numuru, čeka numuru, čeka datumu, čeka summu un darījumu apliecinošās kvīts nodokļu maksātāja reģistrācijas kodu.
4. Spēlētājs ir atbildīgs par spēles tīmekļvietnē www.cekuspele.gov.lv reģistrācijas formā norādīto datu pareizību. Ja spēlētājs neaizpilda visus čeka reģistrācijas formas laukus un neatzīmē, ka ir iepazinies ar čeku spēles nosacījumiem un piekrīt tiem, reģistrēties čeku spēlei nav iespējams.
5. Čeku spēlei reģistrē čeku, kura darījuma vērtība bez pievienotās vērtības nodokļa ir vismaz pieci *euro*.
6. Čeku spēli organizē nedēļas un mēneša izlozēs.
7. Nedēļas izloze sākas katru nedēļu pirmdien plkst. 00.00 un beidzas tajā pašā nedēļā svētdien plkst. 23.59. Čeku attiecīgās nedēļas izlozei reģistrē līdz nākamās nedēļas pirmdienai plkst. 23.59. Šīs izlozes laikā var laimēt 10 naudas balvas, katru 200 *euro* vērtībā.
8. Mēneša izloze sākas katra mēneša pirmajā datumā plkst. 00.00 un beidzas mēneša pēdējā datumā plkst. 23.59. Čeku attiecīgā mēneša izlozei reģistrē līdz nākamā mēneša pirmā datuma plkst. 23.59. Mēneša izlozē piedalās visi attiecīgajā mēnesī reģistrētie čeki. Mēneša izlozei var reģistrēt arī tos attiecīgā mēneša čekus, kuri nav reģistrēti konkrētās nedēļas izlozei, tomēr bija izsniegti attiecīgajā mēnesī. Šīs izlozes laikā var laimēt vienu naudas balvu 3000 *euro* vērtībā.
9. Nedēļas izlozei reģistrējamo čeku datums sakrīt ar konkrētās nedēļas izlozes laiku, bet mēneša izlozei – ar konkrētā mēneša spēles mēnesi.
10. Tiesības saņemt attiecīgo laimestu ir spēlētājam, kam ir derīgs čeku spēlei reģistrētais uzvarējušais čeks.
11. pants. Uzvarētāja noteikšanas un paziņošanas kārtība
12. Čeku spēles uzvarētājus nosaka, izmantojot gadījuma skaitļu ģeneratoru, šādā kārtībā:
13. nedēļas izložu uzvarētājus nosaka katrā nākamās nedēļas otrdienā;
14. mēneša izložu uzvarētājus nosaka katra nākamā mēneša otrās nedēļas otrdienā.
15. Informāciju par nedēļas izlozē laimējušiem čekiem paziņo katru nedēļu otrdien pēc attiecīgās nedēļas izlozes, bet mēneša spēlē – katra nākamā mēneša otrās nedēļas otrdienā.
16. Spēlētāja reģistrācijas formā norādītā mobilā tālruņa numura pēdējos četrus ciparus, unikālā kases aparāta, hibrīda kases aparāta, kases sistēmas, specializētās ierīces vai iekārtas numuru, reģistrētā čeka numuru un datumu publicē čeku spēles tīmekļvietnē [www.cekuspele.gov.lv](http://www.cekuspele.gov.lv) un plašsaziņas līdzekļos.
17. pants. Laimesta saņemšanas kārtība
18. Spēlētājs, kura reģistrētais čeks atzīts par spēlē uzvarējušu, mēneša laikā pēc izlozes rezultātu paziņošanas laimesta saņemšanai piesakās, ierodoties Valsts ieņēmumu dienesta klientu apkalpošanas centrā un pievienojot uzvarējušā čeka oriģinālu vai izmantojot Valsts ieņēmumu dienesta elektroniskās deklarēšanas sistēmu.
19. Piesakoties laimesta saņemšanai, uzvarētājs norāda vārdu, uzvārdu, personas kodu, mobilā tālruņa numuru un konta numuru, kurā ieskaitīt laimestu.
20. Valsts ieņēmumu dienests pārbauda, vai uz čeka un čeka reģistrācijas formā norādītie dati sakrīt un vai čeks atbilst šajā likumā noteiktajām prasībām.
21. Ja uzvarētāja čeks neatbilst šajā likumā noteiktajām prasībām, laimestu neizmaksā.
22. Ja, veicot uzvarētāja un čeka pārbaudi, konstatē, ka tie atbilst šajā likumā noteiktajām prasībām, laimestu izmaksā 14 darbdienu laikā pēc uzvarētāja pieteikuma saņemšanas Valsts ieņēmumu dienestā.
23. Ja čeku spēles uzvarētājs likumā noteiktajā termiņā neierodas Valsts ieņēmumu dienestā, uzvarētājs zaudē tiesības saņemt laimestu un laimestu neizmaksā.
24. Naudas laimestus izmaksā, izmantojot bezskaidras naudas norēķinus.

Likums ir spēkā no 2019. gada 1. jūlija līdz 2021. gada 1. martam.

Finanšu ministre

Dana Reizniece-Ozola